text: [{"text_idx": "#000002", "text": "Fossilar orkukeldur hava fingi\u00f0 ringt or\u00f0 a\u0301 seg, og hetta er ikki av tilvild. Ny\u0301tslan av olju, koli og gassi hevur vi\u00f0 s\u00e6r o\u0301gvisligar ve\u00f0urlagsbroytingar, i\u00f0 hava sto\u0301rar avlei\u00f0ingar fyri heimsins vistskipanir og fo\u0301lk. Fyri at tryggja at komandi \u00e6ttarli\u00f0 ikki ver\u00f0a slept upp a\u0301 fjall, er altjo\u0301\u00f0a semja um, at mi\u00f0alhitin a\u0301 j\u00f8r\u00f0ini ikki skal h\u00e6kka meiri enn tvey hitastig. Hetta merkir, at ta\u00f0 eru tri\u0301ggjar fer\u00f0ir so no\u0301gv fossilt brennievni i\u0301 heimsins kendu goymslum enn ra\u0301\u00f0iligt er at bru\u0301ka."}, {"text_idx": "#000003", "text": "Ho\u0301ast politisk semja er um at skerja u\u0301tla\u0301ti\u00f0 av ve\u00f0urlagsgassum, er tann mest ny\u0301tta orkukeldan i\u0301 F\u00f8royum to\u0301 framvegis olja. Harafturat ver\u00f0a v\u00f8rur \u2013 framleiddar vi\u00f0 koli - i\u0301 ho\u0301patali innfluttar og enda eftir stuttari ti\u0301\u00f0 sum roykur og ilska fra\u0301 brennist\u00f8\u00f0um. Eitt framkomi\u00f0 samfelag hev\u00f0i alt fyri eitt bori\u00f0 so i\u0301 bandi, at varandi orka bleiv ra\u00f0fest fram um fossila orku. I\u0301sta\u00f0in er no\u0301gv orka og no\u0301gvur peningur lagdur i\u0301 at gera F\u00f8royar til eitt oljuland, og n\u00e6rum eingin kritisk vi\u00f0ger\u00f0 hevur veri\u00f0 av hesi gongd i\u0301 mi\u00f0lunum ella a\u00f0rasta\u00f0ni."}, {"text_idx": "#000004", "text": "I\u0301 dag og i\u0301 morgin - Global Divestment Day - fara fo\u0301lk u\u0301r 188 londum i\u0301 felag at heita a\u0301 einstaklingar, stovnar og stjo\u0301rnir um at flyta teirra pening u\u0301r fyrit\u00f8kum og vir\u00f0isbr\u00f8vum, i\u00f0 stu\u00f0la upp undir fossilan i\u0301dna\u00f0. A\u0301 henda ha\u0301tt kemur fossili i\u0301dna\u00f0urin i\u0301 brennidepilin, og st\u00f8\u00f0i\u00f0 ver\u00f0ur tiki\u00f0 undan einum i\u0301dna\u00f0i, sum i\u0301 verandi stund stendur i\u0301 ands\u00f8gn til frambur\u00f0. Vi\u00f0 ru\u0301kandi fer\u00f0 taka bankar, pensjo\u0301nsgrunnar og i\u0301leggjarar so sum fro\u0301\u00f0skaparsetur og by\u0301ir seg burtur u\u0301r i\u0301l\u00f8gum i\u0301 fossilan i\u0301dna\u00f0. Millum anna\u00f0 hava Nordea Asset Management, sum er st\u00f8rsti i\u0301l\u00f8gufyrisitari i\u0301 Nor\u00f0urlondum, og st\u00f8rstu pensjo\u0301nsfel\u00f8gini i\u0301 Danmark og Noregi, a\u0301vikavist PFA og KLP, avgj\u00f8rt ikki at gera i\u0301l\u00f8gur i\u0301 koli\u0301dna\u00f0. Hetta kallast \u201cdivestment\u201d. Divestment hevur eisini fyrr veri\u00f0 bru\u0301kt sum eitt ambo\u00f0 til at leggja try\u0301st a\u0301 eitt nu\u0301 lond og i\u0301dna\u00f0ir og var\u00f0 ny\u0301tt til at ma\u0301a st\u00f8\u00f0i\u00f0 undir apartheidsty\u0301rinum i\u0301 Su\u00f0urafrika. A\u0301 sama ha\u0301tt ver\u00f0ur divestment nu\u0301 bru\u0301kt til at sannf\u00f8ra fel\u00f8g i\u0301 fossila i\u0301dna\u00f0inum um at umskipa teirra virksemi."}, {"text_idx": "#000005", "text": "Sti\u0301gur er komin i\u0301 oljuleitingina vi\u00f0 F\u00f8royar, og spurningurin er, um a\u0301hugin fyri fossilu goymslunum ikki er vikna\u00f0ur med alla. Herfer\u00f0in i\u0301mo\u0301ti fossila i\u0301dna\u00f0inum har\u00f0nar dag um dag, og herd umhv\u00f8rvissty\u0301ring n\u00e6stu a\u0301rini fer at gera ta\u00f0 kostna\u00f0armiki\u00f0 at taka upp olju a\u0301 dju\u0301phavs\u00f8kjunum kring F\u00f8royar. Ein framti\u0301\u00f0ar f\u00f8roysk oljuvinna er ti\u0301 o\u0301gvuliga o\u0301viss. Vi\u00f0 a\u0301minning um at taka ve\u00f0urlagsbroytingarnar i\u0301 st\u00f8rsta a\u0301lvara, heitir FNU a\u0301 F\u00f8roya fo\u0301lk, stovnar, fyrit\u00f8kur, fel\u00f8g og politikarar um at ikki gera ivasamar i\u0301l\u00f8gur i\u0301 virksemi, sum beinlei\u00f0is t\u00e6rir eitt ri\u0301kt og gevandi umhv\u00f8rvi."}, {"text_idx": "#000006", "text": "Eg vil fegin fr\u00e6tta ny\u0301tt fra\u0301 FNU:"}]